Brandbestryder verloor vingerpunte ná Tafelberg-brand | Netwerk24
Voor die Here is ons gelyk en goed genoeg
Alle mense het Godgegewe menswaardigheid. Ons is só baie werd dat ons wat deur God verkies, verbeel en ontwerp is selfs voor ons verwek is.
'n Storie agter elke borreltjie
Van die sagte 'pop' wat die kurk maak wanneer jy dit uitskiet tot die borreltjies vol smaak en geur wat op jou tong dans – Cap Classique is werklik die grootste bederf in 'n wynglas.
Kosbederf, wynproe by die huis
Jy kan eet soos 'n sjef en wyn proe soos 'n sommelier danksy Pick n Pay se nuwe Winemakers Table-reeks – boonop alles in die gemak van jou eie huis.
Brandbestryder verloor vingerpunte ná Tafelberg-brand
Deur Ané van Zyl 29 Julie 2021 06:27
Die brandweerman wys die letsels aan sy linkerarm. Foto: Jaco Marais
'n Brandweerman van Eersterivier, Kaapstad, moet nou by 'n splinternuwe leefwyse aanpas nadat hy ernstige brandwonde opgedoen het in die Tafelberg-brand vroeër vanjaar en sedertdien in die hospitaal was.
Die brandweerman, wat nie geïdentifiseer wil word nie, is Woensdag uit die Netcare Christiaan Barnard-hospitaal ontslaan nadat hy in April brandwonde oor omtrent 17% van sy liggaam opgedoen het. Hy is beseer terwyl hy gehelp het om die brand te bestry wat op 18 April gestig is, glo deur 'n persoon in 'n voertuig.
Die owerhede is steeds op soek na die persoon wie se optrede ernstige skade aan private eiendom en eiendom van die Universiteit van Kaapstad aangerig het en 650 ha veld verwoes het.
Die susters in die Netcare Christiaan Barnard-hospitaal sing vir die brandpasiënt wat Woensdag ontslaan is. Foto: Jaco Marais
Dié brandbestryder was een van ses wat in die brand beseer is en het vier maande in die hospitaal deurgebring waar hy ongeveer 30 operasies ondergaan het. Hy het brandwonde aan sy kop, gesig en albei arms opgedoen, sê dr. Ian Koller, die ortopediese chirurg wat hom behandel het. Hy is deur dr. Denis Allard, traumachirurg, bygestaan.
Die brandweerman het sommige van sy vingerpunte verloor, hoewel hy steeds sy vingers kan beweeg en sensasie in sy hande het. Sy duime het nie baie seergekry nie.
"Hy is 'n groot gesinsman en was vasberade om terug te keer huis toe na sy kinders, wat hy weens Covid-19-regulasies voor die voorval laas gesien het," sê Koller.
"Hy is 'n vegter en het ons werk baie makliker gemaak. Dit was 'n baie bevredigende ondervinding om hom te help herstel en hy gaan in die hospitaal gemis word."
Die brandbestryder se behandeling is ver van klaar aangesien hy nog verskeie kere terapie moet ontvang. Hy moet ook teen Covid-19 ingeënt word.
Koller sê dit het enorme spanwerk gekos om te keer dat die brandweerman sy vingers verloor.
"Dit het aanvanklik gelyk asof sy vingers nie gered sou kon word nie omdat die agterkant van sy hande so erg gebrand het dat die been op sommige plekke sigbaar was," sê Koller.
Die chirurge het gebruik gemaak van 'n peperduur vlies om vel te regenereer. Dié vlies se buitenste laag is van dun silikoon gemaak wat as vel dien. Dit beskerm die wond teen infeksie en beheer die verlies van hitte en vog.
Die binneste laag is uit komplekse vesels met kollageen saamgestel wat die hergroei van selle aanhelp sodat 'n veloorplanting moontlik kan wees.
Sodra die vel homself regenereer word die buitenste silikoonlaag verwyder en word 'n dun laag vel oorgeplant.
"Dit het beter gewerk as wat ons ooit sou kon droom," sê Koller.
Die brandweerman het verbande om sy vingers om te keer dat daar skade aan sy veloorplantings plaasvind. Dit is egter nie meer rou wonde nie. Foto: Jaco Marais
Die brandweerman, pa van kinders van onderskeidelik 13 en 18 jaar oud, kan sy vingers beweeg, het gevoel in sy hande en kan voorwerpe soos 'n tandeborsel en mes en vurk in sy hande vashou.
"Dit sou nie moontlik gewees het sonder die harde werk van sy fisioterapeut nie. Hy moes sy vingers gereeld beweeg om te keer dat sy hande styf trek," sê Koller.
"Sy voedingskundige was ook 'n integrale deel van die span, want as hy nie 'n goeie hoëproteïendieet gevolg het nie, sou hy waarskynlik nie sterk genoeg gewees het om die infeksie te beveg nie."
Die brandweerman het verskeie veloorplantings ondergaan en kon die infeksie oorwin. Hy het ook Covid-19 vrygespring. Verder is sy sig en gehoor nie aangetas nie, ondanks ernstige wonde aan sy gesig.
Koller sê die brandbestryder se behandeling is ver van klaar aangesien hy nog verskeie kere terapie moet ontvang. Hy moet ook teen Covid-19 ingeënt word.
Die pasiënt het baie geheg geraak aan die dokters en verpleegpersoneel wat hom die afgelope maande in die hospitaal bygestaan het. Luide sang het in die hospitaal opgeklink toe hy ontslaan is en die verpleegpersoneel het hom met ballonne in die hand gegroet.
"Ons is baie bly dat die brandweerman op die herstelpad is," sê JP Smith, burgemeesterskomiteelid vir veiligheid in die Kaapstad-metro.
"Die metro sal voortgaan om sy ondersteuning aan te bied en wens die brandweerman sterkte toe met die volgende fase van sy herstelproses."